ທະຫານ ອາເມຣິກັນ ທີ່ສົງໄສ ຍິງສັງຫານ ພົນລະເຮືອນ ອັຟການິສຖານ ເຂົ້າຄຸກແລ້ວ
ສະຫະລັດກ່າວວ່າ ທະຫານທີ່ສົງໄສວ່າ ຍິງສັງຫານ ພົນລະເຮືອນອັຟການິສຖານ ຖືກຂັງດ່ຽວ ທີ່ຄຸກແຫ່ງນຶ່ງ ໃນລັດ Kansas.
ກອງທັບສະຫະລັດກ່າວວ່າ ທະຫານອາເມຣິກັນທີ່ສົງໄສວ່າສັງຫານພົນລະເຮືອນອັຟການິສ ຖານ 16 ຄົນໃນຕົ້ນອາທິດນີ້ ໄດ້ເດີນທາງມາເຖິງຄຸກທະຫານແຫ່ງນຶ່ງໃນພາກກາງຂອງສະ ຫະລັດແລ້ວ ຜູ້ຕ້ອງສົງໄສຊຶ່ງລະບຸຊື່ວ່າ ສິບເອກ Robert Bales ຈະຖືກຂັງດ່ຽວຢູ່ຄຸກທີ່ມີການຍາມຮັກ ສາຄວາມປອດໄພຢ່າງເຄັ່ງຄັດທີ່ສຸດຢູ່ຄ້າຍ Fort Leavenworth ໃນລັດ Kansas ສິບເອກ Bales ອາຍຸ 38 ປີ ຍັງບໍ່ທັນຖືກຟ້ອງ ຫຼືຕັ້ງຂໍ້ຫາເທື່ອ ຊາວອັຟການິສຖານໄດ້ ຮຽກຮ້ອງໃຫ້ສົ່ງໂຕຜູ້ກ່ຽວໄປດຳເນີນຄະດີຢູ່ທີ່ປະເທດດັ່ງກ່າວ ໃນຕອນເຊົ້າຂອງມື້ວັນສຸກວານນີ້ ທະນາຍຄວາມທີ່ເປັນພົນລະເຮືອນ ຂອງສິບເອກ Bales ກ່າວວ່າ ລູກຄວາມຂອງລາວເບິ່ງຊົງວ່າ ໄດ້ເກີດຄວາມຕຶງຄຽດຢ່າງໜັກຫລັງຈາກໄດ້ເຫັນໝູ່ ທະຫານຂອງລາວຄົນນຶ່ງຖືກລະເບີດຂາຂາດ ນຶ່ງມື້ກ່ອນທີ່ຈະເກີດການສັງຫານໝູ່ຊາວອັຟ ການິສຖານ ທີ່ແຂວງການດາຮາໃນມື້ວັນອາທິດຜ່ານມານັ້ນ